สรรพากรเร่งชวนผู้ประกอบการร่วมมาตรการบัญชีชุดเดียว
สรรพากรเร่งเครื่องโค้งท้ายชวนผู้ประกอบการเข้าร่วมมาตรการบัญชีชุดเดียว ชี้ต้องยื่นจดแจ้งภายใน 15 มี.ค. นี้
14 มี.ค. 2559

สรรพากรเร่งเครื่องโค้งท้ายชวนผู้ประกอบการเข้าร่วมมาตรการบัญชีชุดเดียว ชี้ต้องยื่นจดแจ้งภายใน 15 มี.ค. นี้
นายประสงค์ พูนธเนศ อธิบดีกรมสรรพากร เป็นประธานในการเปิดการสัมมนา โค้งสุดท้ายมาตรการบัญชีชุดเดียว เรื่อง “การแก้ไขข้อผิดพลาดทางการบัญชี เพื่อรองรับการปฏิบัติตามมาตรการบัญชีชุดเดียว รุ่นที่ 3” ร่วมกับกรมพัฒนาธุรกิจการค้า สภาวิชาชีพบัญชี ในพระบรมราชูปถัมภ์  สำหรับผู้ทำบัญชีและผู้สอบบัญชี เพื่อเป็นการสร้างความรู้ความเข้าใจให้แก่ผู้ประกอบธุรกิจ และผู้ประกอบวิชาชีพบัญชีเกี่ยวกับการปฏิบัติตามมาตรการบัญชีชุดเดียวของรัฐบาล
ทั้งนี้ การสัมมนามีเนื้อหาตามเจตนารมณ์ของภาครัฐเกี่ยวกับมาตรการบัญชีชุดเดียว รวมทั้งสิทธิประโยชน์ที่ธุรกิจจะได้รับ มุมมองของผู้ประกอบวิชาชีพเกี่ยวกับวิธีการแก้ไขข้อผิดพลาดทางการบัญชีที่เกิดขึ้นในอดีต การตรวจสอบและแสดงความเห็นต่องบการเงินรอบปีปัจจุบัน ซึ่งผู้ประกอบธุรกิจจะต้องปรับปรุงงบการเงินรอบบัญชีปี 2558 ที่จะยื่นในวันที่ 29 พ.ค. 2559 ให้ถูกต้อง เพื่อเป็นจุดเริ่มต้นสำหรับการจัดทำบัญชีและงบการเงินให้สอดคล้องกับสภาพที่แท้จริงของธุรกิจ (บัญชีชุดเดียว) ตั้งแต่วันที่ 1 ม.ค. 2559 เป็นต้นไป
สำหรับการจดแจ้งขอเป็นผู้ประกอบการบัญชีชุดเดียวที่เว็บไซต์กรมสรรพากร ตั้งแต่วันที่ 15 ม.ค. ซึ่งจะสิ้นสุดในวันที่ 15 มี.ค. 2559 พบว่าขณะนี้   มีจำนวนผู้เข้ามาจดแจ้งอย่างไม่เป็นทางการแล้ว จำนวน 4.7 แสนราย ซึ่งหากผู้ประกอบการทุกรายให้ความร่วมมือจัดทำบัญชีและงบการเงินถูกต้องตามความเป็นจริงของสภาพธุรกิจ (บัญชีชุดเดียว) จะช่วยให้รัฐบาลมีรายได้จากการจัดเก็บภาษีเพิ่มขึ้น